US stel dít voor vir nuwe taalbeleidUniversiteit Stellenbosch. Foto: Facebook Volgens die konseptaalbeleid sal daar voortaan aparte lesings in Engels en Afrikaans wees in voorgraadse kursusse. “Vir voorgraadse modules waar sowel Afrikaans as Engels in dieselfde klasgroep gebruik word, word alle inligting in ten minste Engels oorgedra, en word opsommings of beklemtoning van inhoud ook in Afrikaans voorsien. Vrae in Afrikaans en Engels word ten minste in die taal van die vraag beantwoord.” Indien ŉ dosent slegs Afrikaans of slegs Engels magtig is, sal ŉ lesing slegs in die spesifieke taal aangebied word. “Indien die lesings in Afrikaans is, stel die US intydse tolking in Engels beskikbaar. Indien die lesings in die eerstejaarmodules in Engels is, stel die US intydse tolking in Afrikaans beskikbaar.” Waar alle studente in die klasgroep deur middel van ’n geheime stembrief daartoe toestem, sal die module in slegs Afrikaans of slegs Engels aangebied word, mits die betrokke dosente en onderrigassistente die nodige taalvaardigheid het en instem om dit te doen. Alle verpligte leesstof vir voorgraadse modules word in Engels voorsien, behalwe waar die module oor die taal self handel. Verpligte leesstof (buiten gepubliseerde materiaal) word ook in Afrikaans voorsien, tensy dit nie redelikerwys uitvoerbaar is nie.” Die beleid bepaal dat Afrikaans, Engels en isiXhosa oordeelkundig by amptelike geleenthede soos vergaderings, seremoniële geleenthede en intreeredes gebruik word. “In koshuise en ander leefomgewings word taal op so ŉ wyse gebruik dat, waar dit redelikerwys uitvoerbaar is, geen belanghebbende uitgesluit word van deelname aan enige formele aktiwiteite in hierdie omgewings nie.” Die finale weergawe van die konseptaalbeleid sal op 3 Junie aan die senaat en op 7 Junie aan die Institusionele Forum voorgelê word. “Die taalbeleid word deur die raad goedgekeur met die instemming van die senaat en ná oorlegpleging met die Institusionele Forum.”